Video: Shuhrat G‘aniyev rishtonliklardan uzr so‘radi

Farg‘ona viloyati hokimi Shuhrat G‘aniyev va hokimlik rahbariyatining boshqa vakillari Rishton tumanida aholi vakillari bilan uchrashib, ulardan uzr so‘radi.
Video: Youtube
Video: Mover (tas-ix)
 
«Bugun Rishton tumanida bo‘layotgan obodonlashtirish ishlarida katta-yu kichik, yoshu qari o‘z hissasini qo‘shmoqda.
Ochig‘ini aytaman, xato bo‘ldi. Xatoga yo‘l qo‘yganlarni aytaman, ularga nima bo‘lganini ham aytaman. Albatta, birinchi navbatda viloyat hokimi sifatida mening ham bu xatoda aybim bor. Biz qilgan xato respublikamizning, davlatimizning obro‘siga, ayniqsa prezidentimiz olib borayotgan ezgu ishlar, islohotlar obro‘siga putur yetkazmasligi kerak.
Tuman markazidagi dehqon bozori qurilishi bilan bog‘liq xatolarga O‘zbekiston Respublikasi prezidentining aloqasi yo‘q. Xatoga, kamchiliklarga yo‘l qo‘yganlar - viloyat hokimidan tortib, tumandagi rahbarlar. Shuni ajratib olaylik.
Hammadan uzr so‘rayman, kechirim so‘rayman. Sizlardan qattiq iltimos, davlat tashkilotlari qanday xatolarga yo‘l qo‘ygan bo‘lsa, viloyat hokimi sifatida bo‘yin egib, ta'zim qilib jamoatchilikdan uzr so‘rayman. O‘zbekistonda hech kimga, u viloyat hokimi bo‘ladimi, tuman hokimi bo‘ladimi, hech kimga bir insonning qalbiga ozor yetkazish vakolati berilmagan. Shuning uchun, bilib-bilmay xato qilganlarga chora ko‘rildi.
Ochig‘ini aytish kerak, xatoga yo‘l qo‘yildi. Bozorni yanada ko‘rkamroq qilish bo‘yicha loyiha tayyorlangandi. Bizga taklif bergan idoralar loyiha tayyorlashda xatoga yo‘l qo‘yishgan. Hali qurilish boshlangani yo‘q, endi zamonaviy bozor bo‘ladi.
Xatoga yo‘l qo‘yganlardan viloyat qurilish bosh boshqarmasi boshlig‘i tegishli jazosini oldi, lavozimidan ozod etildi. Tuman hokimi o‘rtoq Rahimov lavozimidan olindi, tuman hokimining birinchi o‘rinbosari Dilmurod Soliyev lavozimidan ozod etildi, tuman hokimi o‘rinbosari, qurilish-kommunikatsiyaga javobgar bo‘lgan Sodiqjon Haydarov, tuman yer-kadastr bo‘limi boshlig‘i Mamadaliyev ishdan olindi, tuman soliq inspeksiyasi rahbarlari, umuman, bozordagi ishlarga, tumandagi ishlarga javobgar bo‘lgan jami 14 kishi odamlarga mensimasdan munosabatda bo‘lgani, bosh rejani mensimagani, shu yerda tirikchilik qilib turgan odamlarni o‘ylamagani egallab turgan lavozimidan ozod etildi.
Viloyat hokimi sifatida o‘z vaqtida yetib borishim kerak edi. Lekin, iltimos qilaman, bu qurilish-bunyodkorlik ishlari O‘zbekiston respublikasi, Farg‘ona viloyati obro‘siga ta'sir qilmasligi, O‘zbekiston bilan hamkorlik qilayotgan xorijlik investorlarning ishonchi yo‘qolishiga olib kelmasligi kerak. Shuning uchun barchamiz rishtonliklardan kechirim so‘raymiz», degan Shuhrat G‘aniyev.
Yig‘ilganlar uning nutqini qarsaklar bilan qarshi olishgan.
Eslatib o‘tamiz, O‘zbekiston Respublikasi prezidenti Shavkat Mirziyoyev 2 avgust kuni o‘tkazilgan videoselektorda Farg‘ona, Xorazm va Qashqadaryo viloyatlari hokimlari Shuhrat G‘aniyev, Farhod Ermanov va Zafar Ro‘ziyevni qattiq tanqid qilgandi. Prezident hokimlarga «Obod qishloq» dasturi amalga oshirilishida yo‘l qo‘yilgan kamchiliklar uchun tanbeh bergan va ulardan buzilish ishlaridan jabr chekkan aholi vakillaridan uzr so‘rashni talab qilgandi.